CELEX: 32021D0359
Language: hr
Date: 2021-02-22 00:00:00
Title: Provedbena odluka Vijeća (EU) 2021/359 od 22. veljače 2021. o ovlašćivanju Nizozemske za primjenu snižene stope poreza na električnu energiju koja se isporučuje punionicama električnih vozila

26.2.2021   
               
               
                  HR
               
               
                  Službeni list Europske unije
               
               
                  L 69/6
               
            
         PROVEDBENA ODLUKA VIJEĆA (EU) 2021/359
         od 22. veljače 2021.
         o ovlašćivanju Nizozemske za primjenu snižene stope poreza na električnu energiju koja se isporučuje punionicama električnih vozila
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2003/96/EZ od 27. listopada 2003. o restrukturiranju sustava Zajednice za oporezivanje energenata i električne energije (1), a posebno njezin članak 19.,
         uzimajući u obzir prijedlog Europske komisije,
         budući da:
         
                     (1)
                  
                  
                     Provedbenom odlukom Vijeća (EU) 2016/2266 (2)Nizozemska je u skladu s člankom 19. Direktive 2003/96/EZ ovlaštena do 31. prosinca 2020. primjenjivati sniženu stopu oporezivanja električne energije koja se isporučuje punionicama koje se upotrebljavaju za izravno punjenje električnih vozila.
                  
               
                     (2)
                  
                  
                     Nizozemska je 30. ožujka 2020. zatražila odobrenje za nastavak primjene snižene stope oporezivanja električne energije koja se isporučuje punionicama električnih vozila u razdoblju od 1. siječnja 2021. do 1. siječnja 2025. Na zahtjev Komisije, Nizozemska je 20. studenoga 2020. dostavila dodatne informacije radi potkrepljivanja svojeg zahtjeva.
                  
               
                     (3)
                  
                  
                     Snižena stopa oporezivanja namijenjena je daljnjem promicanju upotrebe električnih vozila smanjenjem troškova električne energije koja se upotrebljava za pogon takvih vozila.
                  
               
                     (4)
                  
                  
                     Upotreba električnih vozila ne uključuje emisiju tvari koje onečišćujuću zrak nastalih izgaranjem benzina, dizela ili drugih fosilnih goriva pa se time pridonosi poboljšanju kvalitete zraka u gradovima. Nadalje, upotrebom električnih vozila mogu se smanjiti emisije CO2, posebice ako se za rad tih vozila upotrebljava električna energija proizvedena iz obnovljivih izvora. Stoga se očekuje da će se primjenom snižene stope oporezivanja električne energije koja se isporučuje punionicama električnih vozila doprinijeti ciljevima politika Unije u području okoliša, zdravlja i klime.
                  
               
                     (5)
                  
                  
                     Nizozemska je naglasila da bi se snižena stopa oporezivanja primjenjivala na opskrbu električnom energijom na punionicama za punjenje električnih vozila s izravnim priključkom na elektroenergetsku mrežu, uključujući javne punionice i određene privatne punionice ili punionice za potrebe poslovnih subjekata.
                  
               
                     (6)
                  
                  
                     Nizozemska je zatražila da se snižena stopa oporezivanja primjenjuje samo na punionice na kojima se električna energija upotrebljava za izravno punjenje električnog vozila, a da se ne primjenjuje na električnu energiju koja se isporučuje zamjenom baterija.
                  
               
                     (7)
                  
                  
                     Sniženom stopom oporezivanja električne energije koja se električnim vozilima isporučuje na punionicama poboljšat će se poslovni model za javno dostupne punionice u Nizozemskoj te će zbog toga upotreba električnih vozila postati privlačnija, što će dovesti do poboljšanja kvalitete zraka.
                  
               
                     (8)
                  
                  
                     S obzirom na relativno ograničen broj električnih vozila i činjenicu da će razina oporezivanja električne energije koja se isporučuje električnim vozilima na punionicama za poslovne potrebe biti viša od najniže razine oporezivanja utvrđene u članku 10. Direktive 2003/96/EZ, nije vjerojatno da će snižena stopa oporezivanja dovesti do narušavanje tržišnog natjecanja tijekom razdoblja za koje je odobrenje zatraženo pa stoga neće biti negativnog utjecaja na pravilno funkcioniranje unutarnjeg tržišta.
                  
               
                     (9)
                  
                  
                     Razina oporezivanja električne energije koja se isporučuje električnim vozilima na punionicama koje nisu za poslovnu upotrebu bit će viša od najniže razine oporezivanja za neposlovne potrebe utvrđene u članku 10. Direktive 2003/96/EZ.
                  
               
                     (10)
                  
                  
                     Svako ovlaštenje odobreno u skladu s člankom 19. stavkom 1. Direktive 2003/96/EZ treba biti strogo vremenski ograničeno. Kako bi se osiguralo da je razdoblje valjanosti ovlaštenja dovoljno dugo da se relevantne gospodarske subjekte ne obeshrabruje od potrebnih ulaganja, primjereno je izdati ovlaštenje u zatraženom razdoblju. Međutim, ovlaštenje bi se trebalo prestati primjenjivati od datuma primjene općih odredaba o poreznim pogodnostima za električnu energiju koja se isporučuje električnim vozilima koje Vijeće donese na temelju članka 113. ili druge relevantne odredbe Ugovora o funkcioniranju Europske unije, ako se takve odredbe počnu primjenjivati prije 1. siječnja 2025.
                  
               
                     (11)
                  
                  
                     Kako bi se izbjeglo moguće povećanje administrativnog opterećenja za distributere i redistributere električne energije zbog promjena primjenjivih poreznih stopa, Nizozemskoj bi trebalo omogućiti da bez prekida primjenjuje sniženu stopu oporezivanja na električnu energiju koja se isporučuje električnim vozilima. Zatraženo ovlaštenje stoga bi trebalo izdati s učinkom od 1. siječnja 2021., kako bi bez prekida slijedilo prethodno ovlaštenje izdano Provedbenom odlukom (EU) 2016/2266.
                  
               
                     (12)
                  
                  
                     Ovom se Odlukom ne dovodi u pitanje primjena pravilâ Unije o državnim potporama,
                  
               DONIJELO JE OVU ODLUKU:
         
            Članak 1.
            Za potrebe ove Odluke „električno vozilo” znači električno vozilo kako je definirano u članku 2. točki 2. Direktive 2014/94/EU Europskog parlamenta i Vijeća (3).
         
         
            Članak 2.
            Nizozemska se ovlašćuje primijeniti sniženu stopu oporezivanja električne energije koja se isporučuje punionicama koje se upotrebljavaju za izravno punjenje električnih vozila, isključujući punionice na kojima se zamjenjuju baterije električnih vozila, uz uvjet da se poštuju najniže razine oporezivanja utvrđene u članku 10. Direktive 2003/96/EZ.
         
         
            Članak 3.
            Ova se Odluka primjenjuje od 1. siječnja 2021. do 1. siječnja 2025.
            U slučaju da Vijeće, postupajući na temelju članka 113. ili druge relevantne odredbe Ugovora o funkcioniranju Europske unije, utvrdi opća pravila o poreznim pogodnostima za električnu energiju koja se isporučuje električnim vozilima, ova se Odluka prestaje primjenjivati na dan početka primjene tih općih pravila.
         
         
            Članak 4.
            Ova je Odluka upućena Kraljevini Nizozemskoj.
         
         
            Sastavljeno u Bruxellesu 22. veljače 2021.
            
               
                  Za Vijeće
               
               
                  Predsjednik
               
               J. BORRELL FONTELLES
            
         
         
            (1)  SL L 283, 31.10.2003., str. 51.
         
         
            (2)  Provedbena odluka Vijeća (EU) 2016/2266 od 6. prosinca 2016. o ovlašćivanju Nizozemske da primjenjuje sniženu stopu oporezivanja na električnu energiju koja se isporučuje punionicama električnih vozila (SL L 342, 16.12.2016., str. 30).
         
            (3)  Direktiva 2014/94/EU Europskog parlamenta i Vijeća od 22. listopada 2014. o uspostavi infrastrukture za alternativna goriva (SL L 307, 28.10.2014., str. 1.).